Frakklandsstjórn hefur lýst yfir áhyggjum af því að innrás Rússa í Úkraínu verði til þess að hindra eða tefja endurlífgun kjarnorkusamnings við Íran. Rússar eru aðilar að samningaviðræðunum ásamt Bretum, Kínverjum, Þjóðverjum og Frökkum.
Viðræður um framtíð og framkvæmd kjarnorkusamningsins frá árinu 2015 hafa staðið yfir í Vín frá því í nóvember á síðasta ári. Bandaríkjamenn koma óbeint að viðræðunum en þeir sögðu sig frá samningnum á forsetatíð Donalds Trump árið 2018.
Talsmaður franska utanríkisráðuneytisins segir skammt í að samkomulag náist en að allar tafir gætu dregið verulega úr því. Sergei Lavrov utanríkisráðherra Rússland hefur krafist skriflegs loforðs úr hendi Bandaríkjamanna um að viðskiptaþvinganir vesturveldanna hindri ekki efnahagslega og hernaðarlega samvinnu Rússa og Írana.
Hann segir að öll ríki samningsins skuli hafa sömu réttindi en Antony Blinken utanríkisráðherra Bandaríkjanna segir að refsiaðgerðir vegna innrásarinnar hafi ekkert með kjarnorkusamninginn að gera. Bandaríkjamenn hafa þó ekki fallist á að veita Rússum nokkrar þær skriflegu tryggingar sem þeir krefjast. Ekki stendur heldur til að hætta viðræðum við Írani í Vín vegna innrásarinnar í Úkraínu.
Victoria Nuland aðstoðarutanríkisráðherra Bandaríkjanna segir heiminn síst af öllu þurfa á því að halda að Íran væðist kjarnavopnum ofan á innrás Pútíns. Ali Bagheri helsti samningamaður Írana er væntanlegur til Vínar í dag.
